# 3.1. Concreción da proposta didáctica

# Orientacións e recomendacións de uso

Algunhas recomendacións para o uso deste recurso na aula son:

## Recursos materiais necesarios

Ao longo deste REA o alumnado vai precisar facer uso de ferramentas dixitais que se atopan no equipamento Abalar/eDixgal:

- Procesador de textos, como Libre Office.
- Programas de retoque e edición de vídeo e son, como Audacity.
- Programas de deseño gráfico, como GIMP.
- Plataformas en liña nas que compartir os traballos que se realizarán ao longo do REA, como Moodle ou Agueiro.

Ademais será fundamental o emprego de recursos en papel como o caderno do alumno, fichas descargables imprimibles.

## Proposta de agrupamentos para actividades grupais

Ao longo deste REA haberá propostas de traballo en parellas e grupal. Tamén haberá cabida para o traballo individual en determinados momentos.

No que respecta ao traballo grupal, recoméndanse sempre grupos de catro xa que é un número que encaixa moi ben pensando nos agrupamentos dos diferentes retos propostos. En calquera caso é decisión do profesorado empregar grupos de diferente número ao longo das diferentes fases.

## Produtos finais

Os produtos finais que aparecen no REA son orientativos: podemos modificar os formatos das diferentes partes en función das realidades do noso contexto de traballo. Trátase de que o profesorado escolla e decida en función das súas necesidades e/ou preferencias tratando de respectar a filosofía da proposta, é dicir, adquirir e mobilizar os coñecemento e habilidades precisas tanto a nivel lingüístico como tecnolóxico que lle permitan elaborar os produtos propostos.

Os produtos finais deberían ser difundidos polos corredores ou na páxina web do centro.

## Enfoque multinivel do reto

Propóñense actividades multinivel que o alumnado pode seleccionar en función das súas habilidades ou intereses. É competencia do profesorado orientar e recomendar unha ou outra proposta en función da información que ten sobre o seu alumnado.

Daranse tres opcións para o reto final:

- Opción A: Reto físico. Utilizarase un medio físico, como cartolinas ou papel, para crear o medio de comunicación. Recolleranse nesa cartolina os guións empregados na redacción da noticia, na locución do programa de radio e no debate de televisión.
- Opción B: Reto físico e dixital. Utilizarase un medio físico, como cartolinas ou papel, para crear o medio de comunicación. Recollerase nesa cartolina unha noticia redactada de maneira física, un código QR para escoitar unha entrevista radiofónica e a descrición dun debate televisivo que logo se escenificará na clase.
- Opción C: Reto dixital. Utilizarase un medio dixital, como unha páxina de Agueiro ou Moodle, para crear o medio de comunicación. Recollerase un arquivo de texto cunha noticia escrita, un arquivo de son cunha entrevista radiofónica e un arquivo de vídeo cun debate televisivo.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)